和南山弟虎圖行
作者：何夢桂
朝代：宋

paragraphs: 高堂突兀生崇岡，於菟眼電牙磨霜。
古言市虎人不信，誰信挾一來座傍。
衆犬僵仆兒輩走，猛士腰弩成蹶張。
老翁卒見亦驚怪，便欲騎取參西皇。
乾坤戾氣産尤物，誰爲驅雷入神筆。
古樹蕭蕭風刁刁，陰崖幽幽雲墨墨。
橫行屭贔不畏人，弄子庭除成穴窟。
藍田飲羽驚夜行，今乃捋鬚當白日。
畫圖畫虎心自知，觸目或疑猶喘息。
世間多少涪村民，毛爪未完心已易。